《载赓游武夷韵 其二》
明代·唐桂芳

大隐屏前叠翠岑，断肠忽听白猿吟。读书炉畔残煨火，讲易堂中旧盍簪。

隔水幽华红步障，穿松小鸟绿衣衿。王生不作谭玄想，谁识先天太极心。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。